Acțiune introdusă la 8 februarie 2024 – UC/Consiliul
(Cauza T-72/24)
Limba de procedură: neerlandeza
Părțile
Reclamant: UC (reprezentant: S. Bekaert, avocat)
Pârât: Consiliului Uniunii Europene
Concluziile
Reclamantul solicită Tribunalului:
anularea Deciziei (PESC) 2023/2768 a Consiliului din 8 decembrie 2023 de modificare a Deciziei 2010/788/PESC privind măsuri restrictive având în vedere situația din Republica Democratică Congo și a Regulamentului de punere în aplicare (UE) 2023/2771 al Consiliului din 8 decembrie 2023 privind punerea în aplicare a articolului 9 din Regulamentul (CE) nr. 1183/2005 privind măsuri restrictive având în vedere situația din Republica Democratică Congo (denumite în continuare „actele atacate”) în măsura în care îl privesc și
obligarea Consiliului la plata cheltuielilor de judecată.
Motivele și principalele argumente
În susținerea acțiunii, reclamantul invocă cinci motive.
Abuz de putere, încălcarea articolelor 75 și 215 TFUE, încălcarea articolului 31 alineatul (1) TUE, încălcarea articolului 15 alineatul (3) TFUE și încălcarea Regulamentului (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei.
Decizia 2010/788/PESC și Regulamentul (CE) nr. 1183/2005 al Consiliului încalcă articolul 31 TUE și, respectiv, articolele 75 și 215 TFUE.
Ar exista de asemenea o încălcare a normelor privind transparența în măsura în care rapoartele și rezultatele voturilor referitoare la această decizie și la acest regulament, precum și la deciziile și la regulamentele de modificare ulterioare și la actele atacate nu sunt accesibile publicului, spre deosebire de celelalte regulamente și decizii ale Consiliului.
Articolul 3 a doua liniuță din Decizia 2010/788/PESC și articolul 2b alineatul (1) din Regulamentul (CE) nr. 1183/2005 încalcă principiile securității juridice, proporționalității și efectivității.
Articolul 3 a doua liniuță din Decizia 2010/788/PESC, astfel cum a fost modificat prin Decizia (PESC) 2022/2377 din 5 decembrie 2022 și articolul 2b alineatul (1) din Regulamentul (CE) nr. 1183/2005, astfel cum a fost modificat prin Regulamentul (UE) 2022/2373 din 5 decembrie 2022 ar crea, prin utilizarea unui criteriu formulat într-un mod foarte general, o categorie de persoane atât de largă încât principiile securității juridice, proporționalității și efectivității ar fi încălcate.
Încălcarea articolului 41 alineatul (2) litera (c) din Carta drepturilor fundamentale a Uniunii Europene (denumită în continuare „carta”) și a articolului 296 TFUE (obligația de motivare)
Reclamantul contestă fiecare dintre motivele care figurează în actele atacate. Consiliul ar fi încălcat obligația de motivare consacrată în special la articolul 41 alineatul (2) litera (c) din cartă și la articolul 296 al doilea paragraf TFUE.
Încălcarea dreptului de proprietate și a principiului proporționalității
Înghețarea resurselor reclamantului, formulată în termeni foarte generali, ar aduce atingere – ținând seama de asemenea de aplicabilitatea sa generală și de durata sa nedeterminată – dreptului de proprietate al reclamantului și îl restrânge în mod disproporționat.
Încălcarea libertății de circulație și a dreptului de ședere și de stabilire, prevăzute la articolul 45 alineatul (1) din cartă și la articolele 20 și 21 TFUE, precum și încălcarea principiilor proporționalității și efectivității.
Reclamantul are cetățenia belgiană. O sancțiune care îi interzice să intre pe teritoriul Uniunii, inclusiv în tranzit, și care îl împiedică să intre sau să locuiască pe teritoriul belgian ar fi disproporționată și ar încălca de asemenea principiul efectivității.
____________